Penaklukan Islam ke atas Parsi

Penaklukan Islam ke atas Parsi membawa kepada penamatan Empayar Sassanid pada tahun 644, kejatuhan dinasti Sassanid pada tahun 651 dan akhirnya kejatuhan agama Zoroastrianisme di Parsi. Khalifah Abu Bakar telah memulakan penaklukan Islam pertama ke atas Empayar Sassan pada tahun 633 M yang hanya mengambil masa selama empat bulan. Khalid al-Walid telah dihantar bersama tenteranya ke Mesopotamia setelah tamatnya Perang Riddah. Setelah memasuki Iraq, mereka telah memenangi empat peperangan dan berjaya menakluk ibu kota Iraq pada hujung Mei 633 M setelah memenangi Perang Hirah.

Khalid bersama tenteranya seterusnya mula bergerak ke Anbar, yang mula menyerang lalu dikalahkan, dan menyerah setelah kepungan selama beberapa minggu. Mereka terus bergerak ke selatan dan menakluk Kota Ainul Tamar pada akhir Julai 633 M. Khalid kemudiannya menerima panggilan pertolongan dari jeneral Islam yang lain, iaitu Iyad bin Ghanam yang dikepung kabilah yang memberontak di Daumatul Jandal, utara Arab. Khalid dan tenteranya bergerak ke sana dan mengalahkan pemberontak dalam Perang Daumatul Jandal pada akhir Ogos 633 M. Setelah kembali dari Arab, Khalid menerima berita bahawa tentera Parsi sedang berkumpul dalam jumlah yang besar. Dalam beberapa minggu, Khalid memutuskan untuk mengalahkan mereka sedikit demi sedikit untuk mengelakkan risiko kekalahan. Empat bahagian tentera bantuan Parsi dan Arab Kristian hadir di Hanafiz, Zumiel, Sanni, dan Muzieh.

Pada November 633, Khalid membahagikan pasukannya kepada tiga unit, dan menyerang pasukan tentera itu satu persatu pada waktu malam, bermula dengan Perang Muzayyah, kemudian Perang Sanni dan di akhirnya Perang Zumail. Peperangan ini telah menamatkan penguasaan Sassan ke atas Iraq. Pada Disember 633, Khalid dan tenteranya tiba di kota Firaz, lalu mengalahkan tentera gabungan Sassan, Byzantine dan Arab Kristian dalam Perang Firaz, perang terakhirnya dalam misi penaklukan Iraq. 








Khalid seterusnya meninggalkan Mesopotamia untuk mengetuai misi yang lain di Syria bagi menentang Empayar Byzantine. Pemerintahan di Mesopotamia diambil alih Mithna bin Haris. Parsi sekali lagi menumpukan tentera untuk mendapatkan semula Mesopotamia, manakala Mithna bin Haris berundur dari Iraq Tengah ke kawasan berhampiran padang pasir Arab untuk menangguhkan peperangan sehingga bantuan datang dari Madinah. Khalifah Umar telah menghantar bantuan diketuai Abu Ubaid at-Thaqafi. Tentera ini telah dikalahkan oleh tentera Sassan dalam Perang Jambatan. Setelah kemenangan Islam terhadap Rom di Syam dalam Perang Yarmuk, Umar terus memindahkan pasukan ke timur bagi meneruskan serangan terhadap Sassan. Umar menghantar satu pasukan tentera yang diketuai Saad bin Abi Waqas bagi menyerang Parsi, lalu mencetuskan Perang al-Qadisiyyah yang menyaksikan kemenangan Islam.

Setelah peperangan itu, tentera Islam bergerak terus ke arah Tisfun, ibu kota Parsi yang dengan cepat dipindahkan oleh Yazdgird setelah pengepungan singkat. Setelah mengepung kota itu, tentera Islam terus bergerak mengikuti Yazdgird dan tenteranya. Tentera Islam juga mengalahkan serangan balas Sasan dalam Pertempuran Jalūlā', serta pertempuran lain di Qasr-e Shirin, dan Masabadhan. Dalam pertengahan abad ketujuh, Islam telah menguasai keseluruhan Mesopotamia. Dikatakan bahawa Umar tidak mahu menghantar tenteranya melalui pergunungan Zagros dan ke dataran tinggi Iran. Satu tradisi mengatakan bahawa dia berharap untuk "dinding api" bagi memisahkan orang Arab dan Parsi. Hal ini sebagai langkah berjaga-jaga yang wajar terhadap perluasan pasukannya secara berlebihan. Namun kerajaan Sassan yang masih wujud telah mencetuskan hasutan untuk pemberontakan di wilayah yang ditakluk bagi mendapatkan semula wilayah mereka yang hilang. Akhirnya, Umar membuat keputusan untuk terus ke hadapan dan menakluk Empayar Sassan. Yazdegerd, raja Sassan, memulakan usaha bagi mengumpul semula kekuatan tenteranya dan mengalahkan penceroboh. Menjelang tahun 641 Yazdegerd telah membentuk pasukan baru, yang membuat barisan di Perang Nihawānd. Umar kemudiannya menghantar tentera yang diketuai jeneral Nu'man bin Muqarrin al-Muzani lalu mengalahkan tentera Sassan. Tentera Islam mengisytiharkannya sebagai kemenangan bagi segala kemenangan (Fath alfutuh), kerana kemenangan ini menandakan berakhirnya Empayar Sassan, dengan kehancuran tentera Sassan terakhir yang paling kuat. Penaklukan pantas ke atas Parsi dalam satu siri serangan pelbagai penjuru dan dikoordinasi dengan baik, diarahkan oleh Khalifah Umar daripada Madinah beberapa ribu batu jauh dari medan pertempuran di Parsi, menjadi kemenangan besar beliau, menyumbang kepada reputasi beliau sebagai seorang ahli strategi politik dan tentera yang bijak.The Muslim Conquest of Persia By A.I. Akram. Ch: 1 ISBN 0195977130, 9780195977134

Rujukan

Kesusasteraan
 Bashear, Suliman — Arabs and Others in Early Islam, Darwin Press, 1997
 Daniel, Elton — The History of Iran, Greenwood Press, 2001
 Donner, Fred — The Early Islamic Conquests, Princeton, 1981
 M. Ismail Marcinkowski, Persian Historiography and Geography: Bertold Spuler on Major Works Produced in Iran, the Caucasus, Central Asia, India and Early Ottoman Turkey, with a foreword by Professor Clifford Edmund Bosworth, member of the British Academy, Singapore: Pustaka Nasional, 2003, ISBN 9971-77-488-7.
 Sicker, Martin — The Islamic World in Ascendancy: From the Arab Conquests to the Siege of Vienna, Praeger, 2000
 Zarrin’kub, Abd al-Husayn — Ruzgaran : tarikh-i Iran az aghz ta saqut saltnat Pahlvi, Sukhan, 1999. ISBN 964-6961-11-8
 Arab Conquest of Iran, pp. 203–10, Encyclopaedia Iranica.
Zoroastrians: their religious beliefs and practices By Mary Boyce Rutledge Taylor and Francis group

Kategori:Penaklukan Parsi oleh Muslim
Kategori:Kejatuhan Empayar Sasan
Kategori:Sejarah Asia Barat
Kategori:Serangan Iran
Kategori:Pembubaran empayar